Broj: 711-I-429-P-183-21/23-08-17

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11)**, u predmetu rukovodećeg državnog službenika Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021.,** pokrenutog odlukom Povjerenstva Broj: 711-I-1907-P-183-21/22-05-17 od 16. rujna 2022., na 200. sjednici Povjerenstva, održanoj 17. siječnja 2023., donosi sljedeću

**ODLUKU**

1. **Rukovodeći državni službenik Zdravko Barać, ravnatelj Uprave u Ministarstvu poljoprivrede te pomoćnik ministra poljoprivrede do 18. veljače 2021., primanjem naknade za obavljanje funkcije predsjednika Upravnog vijeća ustanove Državna egrela Đakovo i Lipik u iznosu od 2.785,73 kn dana 4. ožujka 2021. te u iznosu od po 2.000,00 kn mjesečno od travnja 2021. do 24. prosinca 2021., odnosno u razdoblju nakon prestanka obnašanja dužnosti pomoćnika ministra poljoprivrede, počinio je povredu članka 14. stavka 1. ZSSI/11-a, u svezi s člankom 20. stavkom 3. ZSSI/11-a.**
2. **Za povredu ZSSI/11-a opisanu pod točkom I ove izreke, sankcija se neće izreći, s obzirom da je od prestanka obnašanja dužnosti pomoćnika ministra poljoprivrede proteklo više od dvanaest mjeseci.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je predmet P-183/21 formiran prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 186. sjednici, održanoj dana 16. rujna 2022. pokrenulo postupak za odlučivanje o sukobu interesa protivrukovodećeg državnog službenika Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021., zbog moguće povrede članka 14. stavka 1. ZSSI/11-a, u svezi s člankom 20. stavkom 3. ZSSI/11-a, koja proizlazi iz primanja naknade za obavljanje funkcije predsjednika Upravnog vijeća ustanove Državna ergela Đakovo i Lipik u iznosu od 2.785,73 kn dana 4. ožujka 2021. te u iznosu od po 2.000,00 kn mjesečno od travnja 2021. do 24. prosinca 2021. u razdoblju nakon prestanka obnašanja dužnosti pomoćnika ministra poljoprivrede.

Dužnosnik je zaprimio navedenu odluku 4. siječnja 2023. te se na istu očitovao u otvorenom zakonskom roku.

U svojem očitovanju navodi da je 18. veljače 2021. rješenjem Vlade Republike Hrvatske, klasa: UP/I 080-02/21- 02/38, urbroj: 50301-15/07-21-02 razriješen dužnosti pomoćnika ministrice poljoprivrede, te da je rješenjem Vlade Republike Hrvatske, klasa: UP/I 080-02/21-01/80, urbroj: 5031-15/28-21-02 od 18. veljače 2021., imenovan ravnateljem Uprave za stočarstvo i kvalitetu hrane u Ministarstvu poljoprivrede.

Navodi da za vrijeme obnašanja dužnosti pomoćnika ministra u razdoblju od 4. travnja 2019. do 18. veljače 2021. nije primao naknadu za obavljanje funkcije predsjednika Upravnog vijeća Državne ergele Đakovo i Lipik, što je utvrdilo Povjerenstvo uvidom u podatke Porezne uprave, jer je ovu funkciju obavljao i za vrijeme obnašanja dužnosti pomoćnika ministra, iz čega proizlazi kontinuitet njezina obavljanja.

Ističe da je naknadu za obavljanje funkcija predsjednika Upravnog vijeća Državne ergele Đakovo i Lipik u iznosu od 2.000,00 kn počeo primati nakon imenovanja za ravnatelja Uprave, te da nije imao nikakvih saznanja o tome da bi njezina isplata mogla biti dovedena u pitanje, jer je smatrao da na istu ima pravo.

Navodi da je odredbama ZSSI/11-a bilo propisano da ga odredbe istog Zakona obvezuju isključivo u pogledu ispunjenja obveze podnošenja izvješća o imovinskom stanju, provođenja postupaka administrativne i redovite provjere podnesenih izvješća o imovinskom stanju te izricanja sankcije vezanih za utvrđeni propust podnošenja izvješća, kao i utvrđivanja nesklada ili nerazmjera između podataka izvješća i podataka kojima raspolažu državna tijela, što je propisano odredbom članka 3. stavka 3. ZSSI/11-a. Iznosi da je postupao sukladno odredbama ZSSI/11-a koje ga obvezuju, što je vidljivo iz okolnosti podnošenja izvješća o imovinskom stanju, kao i da je istovjetno propisano odredbom članka 3. stavka 3. ZSSI/21-a.

Navodi kako smatra da se ostale odredbe ZSSI/11-a i ZSSI/21-a ne primjenjuju na rukovodeće državne službenike koje imenuje Vlada Republike Hrvatske na temelju prethodno provedenog natječaja, a što se odnosi i na ravnatelje Uprava kao rukovodeće državne službenike, odnosno da se ograničenje vezano za pravo na naknadu za obavljanje funkcije predsjednika Upravnog vijeća ustanove Državna ergela Đakovo i Lipik ne primjenjuje na njega temeljem navedenih okolnosti nakon prestanka mandata pomoćnika ministra.

Također iznosi da je u Odluci Broj: 711-I-1907-P-183-21/22-05-17, navedeno kako je ista održana 16. rujna 2021., iako iz internetske stranice Povjerenstva proizlazi da je 186. sjednica na kojoj je donesena navedena odluka o pokretanju održana 16. rujna 2022., slijedom čega se radi o očitoj omašci.

Obzirom na navedeno, smatra da, imajući u vidu činjenicu da se postupak pred Povjerenstvom pokreće tek odlukom Povjerenstva, što je nesporno bilo 16. rujna 2022. godine, predmetni postupak treba voditi sukladno odredbama ZSSI/21-a.

Navodi da ZSSI/21 u članku 41. stavku 1. propisuje da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona, dok je stavkom 3. istoga članka propisano da postupak nije dopušteno pokrenuti temeljem anonimne prijave, te da je stavkom 5. istoga članka propisano da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Nadalje iznosi da je uvidom u dostavljenu Odluku Povjerenstva utvrđeno kako su zaprimljene anonimne prijave mogućeg sukoba interesa protiv njega, te da je proteklo više od 18 mjeseci od dana prestanka obavljanja dužnosti do donošenja odluke o pokretanju postupka.

U očitovanju iznosi da je u članku 22. stavku 2. ZSSI/21-a propisano kako se obveze iz članka 18. toga Zakona (članstvo u upravnim vijećima ustanova bez prava nema pravo na naknadu, osim prava na naknadu putnih i drugih opravdanih troškova) primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu, te da je u ovom konkretnom slučaju posebni zakon Zakon o pravima i obvezama državnih dužnosnika („Narodne novine“, br. 101/98., 135/98., 105/99., 25/00., 73/00., 30/0.1, 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.), kojim je u članku 15. propisano kako dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu, imaju šest mjeseci od dana prestanka obnašanja dužnosti pravo na naknadu u visini plaće koju ostvaruje dužnosnik na toj dužnosti, a sljedeća tri mjeseca pravo na naknadu u visini 50% plaće koju ostvaruje dužnosnik na toj dužnosti.

Zaključno navodi da je 18. veljače 2021. razriješen dužnosti pomoćnika ministrice poljoprivrede te odmah isti dan imenovan ravnateljem Uprave za stočarstvo i kvalitetu hrane u Ministarstvu poljoprivrede, slijedom čega smatra da se predmetno ograničenje iz članka 22. stavka 2. ZSSI/21 ne primjenjuje na njega, jer nije imao pravo na naknadu plaće u skladu s Zakonom o pravima i obvezama državnih dužnosnika zbog primanja plaće za obavljanje poslova rukovodećeg državnog službenika.

Uvidom u Registar dužnosnika koji ustrojava i vodi Povjerenstvo, utvrđeno je da je Zdravko Barać obnašao dužnost pomoćnika ministra poljoprivrede od 4. travnja 2019. do 18. veljače 2021., te da od 18. veljače 2021. obnaša dužnost ravnatelja Uprave u Ministarstvu poljoprivrede.

Uvidom u podatke sudskog registra nadležnog Trgovačkog suda u Osijeku, utvrđeno je da je Republika Hrvatska jedini osnivač ustanove Državna ergele Đakovo i Lipik.

Uvidom u Registar pravnih osoba od posebnog interesa koji vodi Povjerenstvo, utvrđeno je kako Državna ergela Đakovo i Lipik Hrvatski ima status ustanove od posebnog državnog interesa, sukladno Odluci o popisu pravnih osoba od posebnog državnog interesa od 15. prosinca 2010. ("Narodne novine" broj 144/10.), Odluci o izmjenama i dopunama Odluke o popisu pravnih osoba od posebnog državnog interesa od 31. siječnja 2014. ("Narodne novine", broj 16/14.), Odluci o izmjenama i dopunama Odluke o popisu pravnih osoba do posebnog interesa od 15. svibnja 2015. („Narodne novine", broj 55/15.), Odluci o dopuni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj 105/15.), te Odluci o izmjeni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj, 134/20.).

Iz podataka Porezne uprave u koji je uvid izvršen temeljem ovlaštenja iz sklopljenog Sporazuma, proizlazi da je Zdravku Baraću ustanova Državna ergela Đakovo i Lipik dana 4. ožujka 2021 isplatila iznos od 2.785,73 kn, te 6. travnja 2021., 5. svibnja 2021., 5. srpnja 2021., 3. kolovoza 2021., 2. rujna 2021., 4. listopada 2021., 3. studenoga 2021. te 6. prosinca 2021. iznos od po 2.000,00 kn, pod šifrom isplate 4030 – ostali nenavedeni primici od kojih se utvrđuje drugi dohodak.

Člankom 3. stavkom 1. podstavkom 6. ZSSI/11-a propisano je da su pomoćnici ministara dužnosnici u smislu odredbi navedenoga Zakona.

Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Nadalje, člankom 3. stavkom 2. ZSSI/11-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. tog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 14. stavkom 2. ZSSI/11-a propisano je da da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 20. stavku 3. ZSSI/11-a obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 30. stavkom 1. podstavkom 1. ZSSI/11-a propisano je da je jedna od nadležnosti Povjerenstva pokretanje postupaka sukoba interesa.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 40. stavkom 1. Zakona o općem upravnom postupku („Narodne novine“, broj 47/09. i 110/21.) propisano je da se upravni postupak pokreće na zahtjev stranke ili po službenoj dužnosti. Prema odredbi stavka 2. istog članka Zakona kad se postupak pokreće na zahtjev stranke, smatra se pokrenutim u trenutku predaje urednog zahtjeva stranke javnopravnome tijelu, dok se prema odredbi stavka 3. kad se postupak pokreće po službenoj dužnosti postupak smatra pokrenutim kad službena osoba u javnopravnom tijelu poduzme bilo koju radnju sa svrhom vođenja postupka po službenoj dužnosti.

Zdravko Barać je temeljem odredbe članka 14. stavka 2. ZSSI/11-a mogao istodobno s obnašanjem dužnosti pomoćnika ministra poljoprivrede obavljati funkciju predsjednika Upravnog vijeća ustanove Državna ergela Đakovo i Lipik, jer se radi o pravnoj osobi od posebnog državnog interesa, čime je derogirana zabrana članstva u upravnim vijećima ustanova propisana odredbom članka 14. stavka 1. ZSSI/11-a, ali nije smio za vrijeme njezina obnašanja primati naknadu, za koju je utvrđeno da je nije ostvarivao.

Međutim, sukladno odredbi članka 20. stavka 3. ZSSI/11-a dužnosnika i u razdoblju od 12 mjeseci obvezuje odredba članka 14. stavaka 1. i 2. toga Zakona, te je i ovome razdoblju Zdravko Barać mogao obavljati funkciju predsjednika Upravnog vijeća ustanove Državna ergela Đakovo i Lipik, ali također bez prava na naknadu u ovoj ulozi.

Povjerenstvo je utvrdilo da je Zdravko Barać za vrijeme obnašanja dužnosti pomoćnika ministra poljoprivrede obavljao navedenu funkciju, odnosno da je istu nastavio obavljati i nakon prestanka mandata, pri čemu je naknadu za rad u Upravnom vijeću počeo primati nakon prestanka obnašanja dužnosti pomoćnika ministra poljoprivrede.

Naime, iz prikupljenih podataka Porezne uprave utvrđeno je da je Zdravko Barać nakon prestanka obnašanja dužnosti pomoćnika ministra poljoprivrede, odnosno od 18. veljače 2021. ostvarivao naknadu za obavljanje funkcije predsjednika Upravnog vijeća ustanove Državna ergela Đakovo i Lipik, i to dana 4. ožujka 2021 u iznos od 2.785,73 kn, te 6. travnja 2021., 5. svibnja 2021., 5. srpnja 2021., 3. kolovoza 2021., 2. rujna 2021., 4. listopada 2021., 3. studenoga 2021. i 6. prosinca 2021. u iznosima od po 2.000,00 kn, pod šifrom isplate 4030 – ostali nenavedeni primici od kojih se utvrđuje drugi dohodak.

Zdravko Barać nakon prestanka mandata pomoćnika ministra poljoprivrede imenovan je na funkciju ravnatelja Uprave u Ministarstvu poljoprivrede. Nakon prestanka obnašanja dužnosti pomoćnika ministra poljoprivrede Zdravko Barać nije stupio na neku drugu funkciju temeljem koje bi bio smatran dužnosnikom iz članka 3. stavaka 1. i 2. ZSSI/11-a, već je kao ravnatelja Uprave postao rukovodeći državni službenik kojeg u tom svojstvu obvezuju odredbe ZSSI/11-a u pogledu obveze podnošenja izvješća o imovinskom stanju.

Iz niti jedne odredbe ZSSI/11-a ne proizlazi da bi pretpostavka za isključenje zabrane propisane odredbom članka 20. stavka 3. ZSSI/11-a svezi s člankom 14. stavkom 2. ZSSI/11-a, kojom se ograničava pravo na primanje naknade za obavljanje funkcije u upravnom vijeću ustanove od posebnog državnog interesa nakon prestanka obnašanja dužnosti temeljem koje je dužnosnik, bilo stupanje na funkciju rukovodećeg državnog službenika izabranog na javnom natječaju.

Dužnosnike i nakon prestanka mandata obvezuju pojedine zabrane i ograničenja propisana odredbama ZSSI/11-a, za koje su prihvaćanjem imenovanja pristali da će se na njih primjenjivati i u tom razdoblju, neovisno o tome koju bi drugu funkciju koja se ne smatra dužnosničkom u tom razdoblju počeli obavljati u tijelima javne vlasti.

Nadalje, prva radnja do koje je došlo u predmetu P-183/21, formiranom zaprimanjem anonimne prijave mogućeg sukoba interes, bio je dopis Povjerenstva od 9. rujna 2021. upućen ustanovi Državna ergela Đakovo i Lipik u cilju stjecanja vlastitih saznanja moguće povrede odredbi ZSSI/11-a, nakon čega je Povjerenstvo pokrenulo postupak temeljem vlastitih saznanja, odnosno po službenoj dužnosti.

Imajući u vidu da odredbe Zakona o općem upravnom postupku predmet prema kojima se postupak smatra kada službena osoba u javnopravnom tijelu poduzme bilo koju radnju sa svrhom vođenja postupka, a do čega je došlo za vrijeme važenja ZSSI/11-a formiranjem spisa temeljem zaprimljene prijave i upućivanjem dopisa, nesporno je postupak započet za vrijeme važenja tog Zakona, te ga je stoga sukladno odredbi članka 60. ZSSI/21-a Povjerenstvo dovršilo sukladno odredbama ZSSI/11-a za razdoblje njegove primjene, odnosno dozaključno 24. prosinca 2021.

Stoga u ovome predmetu nisu postojale pretpostavke za primjenom odredbi ZSSI/21-a kojima su propisani zastarni rokovi za pokretanje postupka nakon prestanka mandata, na koje se u svojem očitovanju poziva dužnosnik.

U odnosu na razdoblje od 25. prosinca 2021. vezano za istovjetne okolnosti primanja naknade u upravnom vijeću navedene ustanove, formiran je zaseban predmet pod brojem P-375/22, u kojem je donesena odluka primjenom odredbi ZSSI/21-a te je postupak obustavljen dana 29. studenog 2022., budući da je proteklo 18 mjeseci od kada je prestao obnašati dužnost pomoćnika ministra poljoprivrede.

S obzirom da je Zdravko Barać u razdoblju od 12 mjeseci od prestanka obnašanja dužnosti pomoćnika ministra poljoprivrede, primao naknadu za obavljanje funkcije predsjednika Upravnog vijeća ustanove Državna ergela Đakovo i Lipik u mjesečnom iznosu od 2.000,00 kn u razdoblju od travnja 2021. do 24. prosinca 2021., osim za mjesec ožujak 2021. kada je primio iznos od 2.785,73 kn, ovakvim postupanjem počinio je povredu članka 14. stavka 1. u svezi s člankom 20. stavkom 3. ZSSI/11-a.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. stavka 1. ZSSI/11-a u vezi s člankom 20. stavkom 3. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Odredbama ZSSI/11-a nije propisan rok u kojem je Povjerenstvo nakon prestanka obnašanja dužnosti iz članka 3. tog Zakona ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI/11-a, već su člankom 20. stavkom 3. ZSSI/11-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti.

Međutim, s obzirom da je u trenutku donošenja ove odluke proteklo više od dvanaest mjeseci od dana prestanka obnašanja dužnosti pomoćnika ministra poljoprivrede, te da Zdravko Barać ne obnaša neku drugu dužnost iz članka 3. ZSSI/11-a, Povjerenstvo smatra da, iako je utvrđena povreda ZSSI/11-a, u konkretnom slučaju nije svrsishodno izricanje sankcije jer njezino izvršenje ne bi bilo moguće.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Rukovodeći državni službenik Zdravko Barać, osobnom dostavom
2. Podnositelj prijave na znanje e-mailom
3. Objava na internetskoj stranici Povjerenstva
4. Pismohrana